***Հավելված N 1***

***ՀՀ կառավարության***

***\_\_\_2019­­­­­­\_\_\_ N-Լ որոշման***

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՕՏԱՐԵՐԿՐԱՑԻՆԵՐԻՆ ԱՇԽԱՏԱՆՔԻ ԹՈՒՅԼՏՎՈՒԹՅԱՆ ՏՐԱՄԱԴՐՄԱՆ ԵՎ ՕՏԱՐԵՐԿՐԱՑԻՆԵՐԻՀԵՏ ԿՆՔՎԱԾ ԱՇԽԱՏԱՆՔԱՅԻՆ ՊԱՅՄԱՆԱԳՐԵՐԻ ՀԱՇՎԱՌՄԱՆ ԷԼԵԿՏՐՈՆԱՅԻՆ ԿԱՌԱՎԱՐՄԱՆ ՀԱՄԱԿԱՐԳԻ ՆԵՐԴՐՄԱՆ ԾՐԱԳԻՐ**

1. ***Նպատակները***

Օտարերկրացիներին աշխատանքի թույլտվության տրամադրման և օտարերկրացիների աշխատանքային պայմանագրերի հաշվառման էլեկտրոնային կառավարման համակարգի (այսուհետ` Համակարգ) ներդրման նպատակներն են.

* Հայաստանում օտարերկրացիների աշխատանքային գործունեության ոլորտում ներքին աշխատաշուկայի պաշտպանությունը և ազգային անվտանգության ապահովումը,
* Իմիգրացիոն նոր հոսքերի կառավարման արդյունավետ մեխանիզմների ներդրումը, քանի որ օտարերկրյա աշխատողների ներհոսքը հարաբերականորեն նոր ձևավորված իմիգրացիոն միտում է, որը պահանջում է հստակ գործիքակազմի հիման վրա գործընթացի կարգավորում,
* ՀՀ կառավարության 2019թ. փետրվարի 8-ի թիվ N 65 - Ա որոշմամբ հավանության արժանացած «ՀՀ կառավարության ծրագրի» ՀՀ կառավարության գործունեության հիմնական ուղենիշները բաժնի Կառավարության խնդիրներ ենթաբաժնի 2-րդ կետի 3-րդ ենթակետով նախատեսված «Մեկ կանգառ մեկ պատուհան» սկզբունքի ներդրուման ապահովումը,
* շտկել ոլորտը կարգավորող օրենսդրաիրավական ակտերում և գործառնական մեխանիզմներում առկա թերությունները,
* թեթևացնել օտարերկրյա աշխատողներ ներգրավող գործատուների բեռը,
* ապահովել համապատասխան մանրամասն վարչական վիճակագրության հավաքագրման և մշակման գործընթացը։

***2. Խնդիրները***

Նշված նպատակներին հասնելու և ոլորտը կարգավորող արդի համակարգ ներդնելու համար անհրաժեշտ է լուծել հետևյալ խնդիրները, որոնք ըստ բնույթի տարանջատված են 3 հիմնական խմբերում.

1. օրենսդրական բարեփոխումների իրականացում,
2. ՀՀ-ում օտարերկրացիներին աշխատանքի թույլտվության տրամադրման ինստիտուցիոնալ շրջանակի հստակեցում,
3. ՀՀ-ում օտարերկրացիներին աշխատանքի թույլտվության տրամադրման էլեկտրոնային համակարգի մշակում և ներդրում։

***3. Ակնկալվող արդյունքները***

1. Կիրականացվի ՀՀ օրենքով նախատեսված ՀՀ ազգային աշխատաշուկայի պաշտպանության ապահովման գործառույթը։
2. Կհեշտացվի վարչարարության իրականացումը՝ կդյուրինացվի աշխատանքի թույլտվության տրամադրման կարգը։
3. Կապահովվի համապատասխան վարչական վիճակագրության հավաքագրման և մշակման գործընթացը։ Ստացված արդյունքների վերլուծությունը հնարավորություն կստեղծի համապատասխան փոփոխություններ կատարել աշխատանքի կառավարման քաղաքականությունում:
4. Կապահովվի աշխատանքի նպատակով ՀՀ մուտք գործող օտարերկրացիների համապատասխան հաշվառումը, աշխատանքի թույլտվություն ստացած օտարերկրացիները կնույնականացվեն։
5. Աշխատանքի թույլտվությունը կծառայի՝ որպես ՀՀ-ում օրինական գտնվելու հիմք, կոնկրետ աշխատանքային պայմանագրի ժամկետներում։
6. Կապահովվի առանց աշխատանքի թույլտվության ՀՀ-ում աշխատելու իրավունք ունեցող օտարերկրացիների վերաբերյալ տեղեկությունների ստացումը, քանի որ վերջիններս առկա կարգավորումներով ստիպված են իրենց իրավունքի իրացման համար լրացուցիչ վարչարարական օղակներով անցնել, մասնավորապես ձեռք բերել լրացուցիչ կացության կարգավիճակ։
7. ***Թիրախային խմբերը***

Օտարերկրացիներին ՀՀ-ում աշխատանքի թույլտվության տրամադրման և աշխատանքային պայմանագրերի հաշվառման նոր Համակարգի թիրախային խմբերի կամ շահառուների շրջանակում ներառված են հետևյալ կատեգորիաները, որոնցից յուրաքանչյուրի մասով առաջարկվող համակարգը տալիս է յուրահատուկ լուծումներ.

* 1. **Մուտքի արտոնագրի (վիզա) հիման վրա ՀՀ մուտքի իրավունք ունեցող օտարերկրացիներ։**

«Օտարերկրացիների մասին» ՀՀ օրենքի հոդված 10-ով սահմանված են ՀՀ մուտքի վիզաների տեսակները, որոնցում բացակայում է «աշխատանքի վիզա» տեսակը։ Միևնույն ժամանակ գործող կարգավորումները չեն նախատեսում հնարավորություն դիմելու աշխատանքի թույլտվություն ստանալու համար այն օտարերկրացիների համար, որոնք դեռևս չեն գտնվում ՀՀ-ում։ Այս կարգավորումները ժամանակի և ֆինանսական լրացուցիչ ծախսեր են առաջացնում թե՛ գործատուի, և թե՛ օտարերկրացու համար, որոնք առանց աշխատանքի թույլտվություն ստանալու որևէ երաշխիքի ստիպված են դիմել և ստանալ վիզա, հասնել ՀՀ և նոր դիմել աշխատանքի թույլտվություն ստանալու համար։

Նախատեսվող էլեկտրոնային Համակարգը ենթադրում է ՀՀ մուտքի արտոնագրի նոր տեսակի «Ա-վիզա»՝ աշխատանքային վիզայի ներդրում, որի տրամադրումը կլինի աշխատանքի թույլտվության տրամադրման գործընթացի մաս, կթեթևացնի վարչարարությունը և որոշակի երաշխիքներ կապահովի՝ արտերկրից ՀՀ աշխատանքային գործունեություն իրականացնելու մտադրությամբ ժամանող օտարերկրացիների համար։

Մյուս կողմից օտարերկրացու համար մուտքի «Ա-վիզա» տրամադրելու գործընթացը դարձնելով աշխատանքի թույլտվության տրամադրման մաս՝ հնարավորություն է ընձեռվում մինչ օտարերկրացու՝ ՀՀ մուտք գործելը ապահովել ազգային անվտանգության համատեքստում տվյալ անձի ստուգումը։

* 1. **Առանց մուտքի վիզայի Հայաստանի Հանրապետություն ժամանելու իրավունք ունեցող օտարերկրացիներ։**

Առանց մուտքի արտոնագրի ՀՀ տարածք մուտք գործելու իրավունք ունեցող օտարերկրացիներին աշխատանքի թույլտվության տրամադրման գործընթացի կազմակերպման և կառավարման համատեքստում նոր Համակարգի ներդրումը հնարավորություն կընձեռի իրականացնել այդ օտարերկրացիների անձի ստուգում/նույնականացում՝ հաշվի առնելով ազգային անվտանգության սպառնալիքներ, ինչպես նաև կարգավորել նրանց մուտքը աշխատաշուկա։

* 1. **ԵԱՏՄ անդամ պետությունների քաղաքացիներ։**

Համաձայն ԵԱՏՄ կարգավորումների՝ անդամ պետությունների քաղաքացիները ազատված են ԵԱՏՄ տարածքում աշխատանքի թույլտվություն ստանալու պարտավորությունից։ Սակայն օտարերկրացիների հաշվառման համակարգի բացակայության պայմաններում այս քաղաքացիների մուտքը ՀՀ աշխատաշուկա դուրս է մնում վերահսկողությունից։

Մյուս կողմից այս կատեգորիայի օտարերկրացիները ՀՀ-ում կարող են գտնվել տարվա ընթացքում առավելագույնը 180 օր, ինչը ենթադրում է, որ դրանից ավելի ժամկետով ՀՀ-ում բնակվելու և աշխատանքային գործունեություն իրականացնելու համար նրանք պետք է ստանան ՀՀ-ում օրինական բնակվելու իրավական հիմքեր, ինչը լրացուցիչ ժամանակի կորուստ է։ Առաջարկվող էլեկտրոնային Համակարգի շրջանակներում հնարավորություն կստեղծվի, գրանցելով աշխատանքային պայմանագիրը ինտերնետային/օնլայն հաշվառման համակարգում, առանց լրացուցիչ փաստաթղթեր՝ մասնավորապես կացության կարգավիճակ ձեռքբերելու անհրաժեշտության, օրինական հիմունքներով բնակվել ՀՀ-ում։ Բացի այդ, պայմանագրերի հաշվառումը թույլ կտա իրականացնել վերահսկողություն։

Արդյունքում առանց լրացուցիչ վարչարարության ԵԱՏՄ քաղաքացիները հնարավորություն կստանան օգտվել ԵԱՏՄ մասին պայմանագրով սահմանված արտոնություններից։

* 1. **Բացառությունների ցանկում ներառված կատեգորիաների օտարերկրացի աշխատուժ։**

«Օտարերկրացիների մասին» ՀՀ օրենքի 23-րդ հոդվածով նախատեսված բացառությունների ցանկի դ., ե., զ., է., ը., թ., ժ., ժդ. և ժե. կետերում նշված կատեգորիաների օտարերկրացիները, համակարգում գրանցելով իրենց աշխատանքային պայմանագրերը, հնարավորություն կստանան ՀՀ-ում բնակվել և իրականացնել աշխատանքային գործունեություն անգամ իրենց մուտքի վիզաների ժամկետների սպառվելուց հետո՝ մինչև աշխատանքային պայմանագրի գործողության ժամկետի ավարտը։ Բացի այդ ՀՀ համապատասխան մարմինները հնարավորություն կունենան վերահսկողություն իրականացնել այս անձանց կողմից ծավալվող աշխատանքային գործունեության նկատմամբ։

1. ***Աշխատանքի թույլտվության տրամադրման և օտարերկրացիների հետ կնքված աշխատանքային պայմանագրերի հաշվառման գործընթացում ներգրավված պետական կառավարման մարմինները***

Օտարերկրացիներին ՀՀ-ում աշխատանքի թույլտվության տրամադրման և օտարերկրացիների հետ կնքված աշխատանքային պայմանագրերի հաշվառման համակարգի արդյունավետ գործարկման համար գործընթացներում պետք է ներգրավված լինեն հետևյալ պետական կառավարման մարմինները և նրանց վերապահվեն հետևյալ գործառույթները.

* 1. **ՀՀ արտաքին գործերի նախարարություն**

ՀՀ դիվանագիտական ներկայացուցչությունների և հյուպատոսական հիմնարկների միջոցով օտարերկրացիներին տրամադրում է Ա-վիզա՝ աշխատանքային վիզա։

* 1. **ՀՀ աշխատանքի և սոցիալական հարցերի նախարարություն**

Իրականացնում է ՀՀ աշխատաշուկայի վիճակի վերլուծություն և ներկայացնում դիրքորոշում օտարերկրացիների ՀՀ աշխատաշուկա մուտք գործելու վերաբերյալ։ Մասնավորապես, նման վերլուծության արդյունքում կարող է արգելվել ընդհանրապես օտարերկրացիներին աշխատանքի թույլտվության տրամադրումը որոշակի ժամանակով կամ տնտեսության որևէ կոնկրետ ոլորտում նրանց ներգրավումը։

* 1. **ՀՀ ԱՍՀՆ զբաղվածության գործակալություն**

Ապահովում է հասանելիություն Համակարգից ՀՀ ԱՍՀՆ ԶԳ տվյալների շտեմարանին ավտոմատացված հարցումներ ուղարկելու համար՝ գործատուի կողմից մուտքագրված թափուր աշխատատեղի պահանջներին համապատասխանող ՀՀ քաղաքացի հայտնաբերելու համար։

Թափուր աշխատատեղի պահանջներին համապատասխանող ՀՀ քաղաքացի հայտնաբերելու դեպքում իրականացնում է օրենքով սահմանված իր գործառույթները։

ՀՀ քաղաքացու կողմից տվյալ թափուր աշխատատեղը չզբաղեցնելու դեպքում տալիս է թույլտվություն օտարերկրացու հետ պայմանագիր կնքելու համար։

* 1. **ՀՀ ոստիկանություն**

Հայտնում է իր դիրքորոշումը օտարերկրացուն Ա-վիզա տրամադրելու վերաբերյալ։

Հայտնում է իր դիրքորոշումը օտարերկրացուն աշխատանքի թույլտվություն տրամադրելու վերաբերյալ։

Ապահովում է աշխատանքի թույլտվության հիման վրա ՀՀ-ում գտնվող և դրա վավերականության ժամկետը լրանալուց կամ անվավեր ճանաչվելուց հետո ՀՀ-ում գտնվելու այլ իրավական հիմք ձեռքչբերած և ՀՀ տարածքը կամավոր չլքած օտարերկրացու արտաքսումը ՀՀ-ից։

Ապահովում էհասանելիություն Համակարգից ՀՀ բնակչության պետական ռեգիստրին ավտոմատացված հարցումներ ուղարկելու համար՝ օտարերկրացիների կողմից ՀՀ-ում կացության կարգավիճակ կամ ՀՀ քաղաքացիություն ունենալու վերաբերյալ տեղեկատվություն ստանալու համար։

* 1. **ՀՀ ազգային անվտանգության ծառայություն**

Հայտնում է իր դիրքորոշումը օտարերկրացուն Ա-վիզա տրամադրելու վերաբերյալ։

Հայտնում է իր դիրքորոշումը օտարերկրացուն աշխատանքի թույլտվություն տրամադրելու վերաբերյալ։

Ապահովում է հասանելիություն Համակարգից ՍԷԿՏ համակարգին ավտոմատացված հարցումներ ուղարկելու համար՝ օտարերկրացու կողմից աշխատանքի թույլտվության կամ աշխատանքային պայմանագրի ժամկետի ավարտից հետո ՀՀ տարածքը լքելու վերաբերյալ տեղեկատվություն ստանալու համար։

* 1. **ՀՀ առողջապահության նախարարություն**

Մշակում է այն հիվանդությունների ցանկը, որոնց առկայության դեպքում օտարերկրացու դիմումը Ա-վիզա կամ ՀՀ-ում աշխատանքի թույլտվություն ստանալու վերաբերյալ մերժվում է։

Ներկայացնում է այն առողջապահական հիմնարկների ցանկը, որոնք իրավասու են ՀՀ տարածքում օտարերկրյա քաղաքացիներին, որոնք ուզում են ստանալ աշխատանքի թույլտվություն, տրամադրել առողջական վիճակի մասին տեղեկանքներ։

Մշակում է օտարերկրացիների կողմից Ա-վիզա և/կամ աշխատանքի թույլտվություն ստանալու համար ներկայացվող «Առողջական վիճակի մասին» տեղեկանքի ձևը։

Տալիս է դիրքորոշում օտարերկրացու կողմից Ա-վիզա ստանալու համար ներկայացված առողջական վիճակի մասին տեղեկանքի առնչությամբ։

* 1. **ՀՀ պետական եկամուտների կոմիտե**

Ապահովում է հասանելիությունՀամակարգից ՀՀ ՊԵԿ տվյալների շտեմարանին ավտոմատացված հարցումներ ուղարկելու համար՝ օտարերկրացու կողմից վճարված եկամտահարկերի վերաբերյալ տեղեկատվություն ստանալու համար։

* 1. **Միգրացիոն ծառայություն**

Մշակում է համակարգի ներդրման և հետագա արդյունավետ կիրարկման համար անհրաժեշտ օրենսդրաիրավական կարգավորումների փաթեթները, միջազգային գործընկեր կազմակերպությունների օժանդակությամբ ձեռք է բերում և տեղադրում է անհրաժեշտ տեխնիկական միջոցները, մշակում ծրագրային ապահովումը։

Ապահովում է համակարգի անընդմեջ շահագործումը, թարմացումը և տեխնիկական սպասարկումը։

Կայացնում է վերջնական որոշումներ օտարերկրացուն ՀՀ-ում աշխատանքի թույլտվության տրամադրման վերաբերյալ և տրամադրում «Աշխատանքի թույլտվություն»։

Կայացնում է որոշում օտարերկրացուն ՀՀ-ում աշխատանքի թույլտվության տրամադրման հնարավորության վերաբերյալ ևդրական որոշման դեպքում օտարերկրացուն տրամադրում համապատասխան հավաստագիր։

ՀՀ-ում առանց աշխատանքի թույլտվության աշխատելու իրավունք ունեցող օտարերկրացիներին տալիս է համապատասխան տեղեկանքներ։

Իրականացնում է վարչական վիճակագրության հավաքագրման, մշակման և այլ շահագրգիռ մարմիններին ներկայացման գործառույթը։

Իրականացնում է վերահսկողություն ՀՀ-ում «Աշխատանքի թույլտվության» կամ Համակարգում հաշվառված աշխատանքային պայմանագրի հիման վրա ՀՀ-ում օրինական գտնվելու իրավունք ունեցող օտարերկրացիների ՀՀ-ում գտնվելու և աշխատանքային գործունեություն իրականացնելու օրինականության մասով։

* 1. **ՀՀ առողջապահական և աշխատանքի տեսչական մարմին**

Օտարերկրացի աշխատողների իրավունքների պաշտպանության և հնարավոր չարաշահումների բացահայտման նպատակով՝ իր իրավասությունների շրջանակներում իրականացնում է վերահսկողություն։

Համակարգից ստանում է ՀՀ-ում աշխատանքի թույլտվություն ստացած, ինչպես նաև համակարգում գրանցված օտարերկրացիների վերաբերյալ անձնական տեղեկատվություն՝ իր իրավասությունների շրջանակում նրանց գործունեության նկատմամբ վերահսկողություն իրականացնելու նպատակով։

Տալիս է դիրքորոշում ՀՀ ՏԿԵՆ միգրացիոն ծառայության կողմից օտարերկրացուն շնորհված աշխատանքի թույլտվությունը ուժը կորցրած ճանաչելու որոշման նախագծի վերաբերյալ։

Իր լիազորությունների շրջանակում իրականացված ստուգումների արդյունքում կարող է ՀՀ ՏԿԵՆ միգրացիոն ծառայությանը ներկայացնել առաջարկ օտարերկրացուն տրամադրված աշխատանքի թույլտվությունը ուժը կորցրած ճանաչելու որոշում կայացնելու կամ առանց աշխատանքի թույլտվության ՀՀ-ում աշխատելու և Համակարգում գրանցված լինելու հիմքով ՀՀ-ում օրինական բնակվող օտարերկրացուն համապատասխան տեղեկանք տալը մերժելու վերաբերյալ։

1. ***Համակարգի նկարագիրը***

Ամբողջ Համակարգի ներդրման և արդյունավետ կիրարկման համար նախապայման է հանդիսանում օրենսդրական բարեփոխումների արդյունքում «Աշխատանքի թույլտվության»՝ որպես ՀՀ-ում օրինական բնակվելու հիմքի ճանաչումը, ինչը կթեթևացնի օտարերկրյա աշխատողների և նրանց հետ աշխատանքային պայմանագիր կնքելու մտադրություն ունեցող գործատուների վարչարարական բեռը և կապահովի «մեկ կանգառ մեկ պատուհան» սկզբունքի կիրառումը։ Մեկ պատուհանի սկզբունքի կիրառումը հնարավորություն կտա օտարերկրյա քաղաքացիներին և գործատուներին խուսափել կրկնակի ֆինանսական ծախսերից (ներկայումս գործող կարգավորումներով անհրաժեշտ է վճարել պետական տուրք ինչպես աշխատանքի թույլտվության համար, այնպես էլ ժամանակավոր կացության կարգավիճակի ստանալու համար)։

* 1. ***Մուտքի արտոնագրի (վիզա) հիման վրա ՀՀ մուտքի իրավունք ունեցող օտարերկրացիներ***

Աշխատանքի նպատակով ՀՀ ժամանող օտարերկրացիները պետք է ստանան հատուկ աշխատանքային վիզա՝ (Ա-վիզա)։ Ա-վիզա տրամադրվում է միայն ՀՀ հյուպատոսական հիմնարկների կողմից։ Սահմանի վրա օտարերկրացները կարող են ստանալ միայն այցելության վիզա։ Ա-վիզա ստանալու համար օտարերկրացին բացի գործող ընթացակարգով նախատեսված փաստաթղթերից ՀՀ հյուպատոսական հիմնարկ պետք է ներկայացնի «Աշխատանքային կամ ծառայությունների մատուցման մասին պայմանագիր կնքելու մասին մտադրությունների պայմանագիրը» և «Առողջական վիճակի մասին տեղեկանք»։

*Քայլ 1.*

Գործատուն գրանցվում է համակարգում և լրացնում թափուր պաշտոնի նկարագիրը։

*Քայլ 2.*

Համակարգը իրականացնում է ավտոմատացված համադրում ՀՀ ԱՍՀՆ զբաղվածության գործակալության տվյալների շտեմարանի հետ՝ ՀՀ քաղաքացի աշխատանք որոնող գտնելու նպատակով։

* Եթե համակարգը չի հայտնաբերում համընկնումներ, գործատուն անմիջապես տեղեկացվում է օտարերկրացու հետ աշխատանքային պայմանագիր կնքելու հնարավորության մասին։
* Եթե համակարգը հայտնաբերում է համընկնում,զբաղվածության գործակալության համապատասխան ստորաբաժանումը համակարգից ստանում է ծանուցում առկա թափուր աշխատատեղի մասին։ 15-օրյա ժամկետում թափուր աշխատատեղը ՀՀ քաղաքացիով չհամալրվելու դեպքում գործատուն ստանում է ծանուցում օտարերկրացու հետ պայմանագիր կնքելու հնարավորության մասին։ Աշխատատեղը ՀՀ քաղաքացիով համալրելու պարագայում ԱՍՀՆ զբաղվածության գործակալության կողմից կատարվում է համապատասխան նշում համակարգում, ինչից հետո գործատուի կողմից բացված «Հայց»-ը փակվում է և հեռացվում համակարգից։

*Քայլ 3.*

Գործատուն մուտքագրում է համակարգ օտարերկրացու տվյալները՝ կցելով պահանջվող փաստաթղթերը, այդ թվում՝ «Առողջական վիճակի մասին» տեղեկանքը։

*Քայլ 4.*

ՀՀ ԱԱԾ, ՀՀ ոստիկանության և ՀՀ Առողջապահության նախարարության համապատասխան ստորաբաժանումները ստանում են ծանուցում համակարգ մուտքագրված օտարերկացու տվյալների վերաբերյալ։

5-օրյա ժամկետում ՀՀ ԱԱԾ-ը և ՀՀ ոստիկանությունըհայտնում են իրենց դիրքորոշումը կոնկրետ օտարերկրացու վերաբերյալ՝ կողմ կամ դեմ։

ՀՀ Առողջապահության նախարարությանը ներկայացված «Առողջական վիճակի մասին» տեղեկանքի հիման վրա ներկայացնում է եզրակացություն օտարերկրացուն Ա-վիզա տրամադրելու նպատակահարմարության մասին։

*Քայլ 5.*

ՀՀ ՏԿԵՆ միգրացիոն ծառայությունը ստացված կարծիքների հիման վրա կայացնում է որոշում՝ «Աշխատանքի թույլտվության տրամադրումը հնարավոր է» կամ «Մերժել աշխատանքի թույլտվության տրամադրումը»։

*Քայլ 6.*

Օտաերկրացին ստանում է ՀՀ ՏԿԵՆ միգրացիոն ծառայության պետի էլեկտրոնային ստորագրությամբ հաստատված «ՀՀ-ում աշխատանքի թույլտվություն ստանալու հնարավորության մասին» հավաստագիր, որը այլ պահանջվող փաստաթղթերի հետ ներկայացնում է ՀՀ հյուպատոսական հիմնարկ և ստանում Ա-վիզա։ Հավաստագիրը վավեր է ստորագրումից հետո 30 օրվա ընթացքում։ Եթե նշված ժամանակահատվածում օտարերկրացին չի դիմում Ա-վիզա ստանալու համար, հավաստագիրը համարվում է ուժը կորցրած և գործընթացը անհրաժեշտ է սկսել նորից։

*Քայլ 7.*

ՀՀ ժամանելուց հետո օտարերկրացին կնքում է Աշխատանքային պայմանագիր և դրա պատճենը անձամբ ներկայացնում ՀՀ ՏԿԵՆ միգրացիոն ծառայություն, ինչից հետո առավելագույնը 5 աշխատանքային օրվա ընթացում ծառայությունը ընդունում է օտարերկրացուն ՀՀ-ում աշխատանքի թույլտվության տրամադրման մասին որոշում և նրան տրամադրում համապատասխան փաստաթուղթը։ Օտարերկացուն աշխատանքի թույլտվությունը տրամադրվում է պայմանագրի ժամկետով, որը չի կարող գերազանցել մեկ տարին։ Աշխատանքային պայմանագրի ժամկետը լրանալուց հետո օտարերկրացին պետք է 15 օրվա ընթացքում ՀՀ ՏԿԵՆ միգրացիոն ծառայություն ներկայացնի նույն գործատուի մոտ նույն աշխատանքը կատարելու մասին նոր կամ գործող պայմանագրի պատճենը և ստանա նոր թույլտվություն կամ լքի ՀՀ տարածքը։

***6.2. Առանց մուտքի վիզայի Հայաստանի Հանրապետություն ժամանելու իրավունք ունեցող օտարերկրացիներ***

*Քայլ 1.*

Գործատուն գրանցվում է համակարգում և լրացնում թափուր պաշտոնի նկարագիրը։

*Քայլ 2.*

Համակարգը իրականացնում է ավտոմատացված համադրում ՀՀ ԱՍՀՆ զբաղվածության գործակալության տվյալների շտեմարանի հետ՝ ՀՀ քաղաքացի աշխատանք որոնող գտնելու նպատակով։

* Եթե համակարգը չի հայտնաբերում համընկնումներ, գործատուն անմիջապես տեղեկացվում է օտարերկրացու հետ աշխատանքային պայմանագիր կնքելու հնարավորության մասին։
* Եթե համակարգը հայտնաբերում է համընկնում, Զբաղվածության գործակալության համապատասխան ստորաբաժանումը ստանում է ծանուցում առկա թափուր աշխատատեղի մասին։ 15-օրյա ժամկետում թափուր աշխատատեղը ՀՀ քաղաքացիով չհամալրվելու դեպքում գործատուն ստանում է ծանուցում օտարերկրացու հետ պայմանագիր կնքելու հնարավորության մասին։ Աշխատատեղը ՀՀ քաղաքացիով համալրելու պարագայում ԱՍՀՆ զբաղվածության գործակալության կողմից կատարվում է համապատասխան նշում համակարգում, ինչից հետո գործատուի կողմից բացված «Հայց»-ը փակվում է և հեռացվում համակարգից։

*Քայլ 3.*

Գործատուն մուտքագրում է համակարգ կոնկրետ օտարերկրացու տվյալները՝ կցելով պահանջվող փաստաթղթերը,այդ թվում՝ «Առողջական վիճակի մասին» տեղեկանքը։

*Քայլ 4.*

ՀՀ ԱԱԾ, ՀՀ ոստիկանության և ՀՀ Առողջապայության նախարարության համապատասխան ստորաբաժանումները ստանում են ծանուցում համակարգ մուտքագրված օտարերկացու տվյալների վերաբերյալ։

5-օրյա ժամկետում նշված մարմինները հայտնում են իրենց դիրքորոշումը կոնկրետ օտարերկրացու վերաբերյալ՝ կողմ կամ դեմ։

ՀՀ Առողջապահության նախարարությանը ներկայացված «Առողջական վիճակի մասին» տեղեկանքի հիման վրա ներկայացնում է եզրակացություն օտարերկրացուն աշխատանքի թույլտվություն տրամադրելու նպատակահարմարության մասին։

*Քայլ 5.*

ՀՀ ՏԿԵՆ միգրացիոն ծառայությունը ստացված կարծիքնրի հիման վրա կայացնում է որոշում՝ «Տրամադրել աշխատանքի թույլտվություն» կամ «Մերժել աշխատանքի թույլտվության տրամադրումը»։

*Քայլ 6.*

Oտարերկրացին կնքում է Աշխատանքային պայմանագիր և դրա պատճենը անձամբ ներկայացնում ՀՀ ՏԿԵՆ միգրացիոն ծառայություն, ինչից հետո առավելագույնը 5 աշխատանքային օրվա ընթացում ծառայությունը նրան տրամադրում համապատասխան փաստաթուղթը։ Օտարերկացուն աշխատանքի թույլտվությունը տրամադրվում է պայմանագրի ժամկետով, որը չի կարող գերազանցել մեկ տարին։ Աշխատանքային պայմանագրի ժամկետը լրանալուց հետո օտարերկրացին պետք է 15 օրվա ընթացքում ՀՀ ՏԿԵՆ միգրացիոն ծառայություն ներկայացնի նույն գործատուի մոտ նույն աշխատանքը կատարելու մասին նոր կամ գործող պայմանագրի պատճենը և ստանա նոր թույլտվություն կամ լքի ՀՀ տարածքը։

***6.3. ԵԱՏՄ անդամ պետությունների քաղաքացիներ***

Քանի որ ԵԱՏՄ անդամ պետությունների քաղաքացիները ազատված են աշխատանքի թույլտվություն ստանալու պահանջից ԵԱՏՄ տարածքում, այս պարագայում համակարգը ոչ թե կտրամադրի աշխտանքի թույլտվություն, այլ հանդես կգա որպես գրանցման և հաշվառման հարթակ։

*Քայլ 1.*

ՀՀ-ում աշխատանքային պայմանագրի կամ ծառայությունների մատուցման մասին պայմանագիրը կնքելուց հետո 15-օրյա ժամկետում ԵԱՏՄ անդամ պետության քաղաքացին գրանցվում է Համակարգում՝ լրացնելով համապատասխան ձևաթուղթը և կցելով աշխատանքային պայմանագրի պատճենը։

*Քայլ 2.*

ԵԱՏՄ անդամ պետության քաղաքացուն տրվում է ՀՀ ՏԿԵՆ միգրացիոն ծառայության պետի էլեկտրոնային ստորագրությամբ և Ծառայության կնիքով հաստատված տեղեկանք, որը կարող է ներկայացվել համպատասխան մարմիններ՝ որպես ՀՀ-ում օրինական բնակվելու իրավական հիմնավորում։ Տեղեկանքը տրվում է աշխատանքային պայմանագրի գործողության ժամկետով, եթե այն գերազանցում է 180 օրը։

***6.4. Բացառությունների ցանկում ներառված կատեգորիաների***

***օտարերկրացի աշխատուժ***

*Քայլ 1.*

Բացառությունների ցանկում ներառված համապատասխան կատեգորիաների օտարերկրացիները աշխատանքային պայմանագիրը կնքելուց հետո 15-օրյա ժամկետում գրանցվում են Համակարգում՝ լրացնելով համապատասխան ձևաթուղթը և կցելով աշխատանքային պայմանագրի պատճենը։

*Քայլ 2.*

ՀՀ մուտքի արտոնագրի ժամկետը սպառելուև ՀՀ-ում բնակվելու այլ իրավական հիմք ձեռքբերած չլինելու դեպքում, նրանք կարող են դիմել և ստանալ ՀՀ ՏԿԵՆ միգրացիոն ծառայության պետի էլեկտրոնային ստորագրությամբ և Ծառայության կնիքով հաստատված տեղեկանք, որը կարող է ներկայացվել համպատասխան մարմիններ՝ որպես ՀՀ-ում օրինական բնակվելու իրավական հիմնավորում։

***6.5.Գործընթացի վերահսկողություն***

*Քայլ 1.*

Աշխատանքի թույլտվություն ստացած օտարերկրացու կողմից կոնկրետ գործատուի մոտ կոնկրետ աշխատանք կատարելու փաստը ենթակա է մշտադիտարկման։ Երեք ամիսը մեկ Համակարգը ավտոմատացված իրականացնում է ստուգում ՀՀ ՊԵԿ տվյալների շտեմարանի հետ՝ աշխատանքի թույլտվություն ունեցող օտարերկրացու կողմից վճարված եկամտահարկի մասով։ Եթե հայտնաբերվում է, որ վերջին երեք ամիսների ընթացքում եկամտահարկեր պայմանագրում նշված աշխատավարձի չափին համապատասխան, չեն վճարվել ՀՀ ՏԿԵՆ ՄԾ-ը գրավոր ծանուցում է օտարերկրացուն և գործատուին աշխատանքի թույլտվությունը ուժը կորցրած ճանաչելու մասին որոշում կայացնելու մտադրության մասին։

Քայլ 2.

Աշխատանքի թույլտվությունը ուժը կորցրած ճանաչելու որոշում ընդունելու մտադրության մասին գործատուին և օտարերկրացի աշխատողին տեղեկացնելուց հետո 5-օրյա ժամկետում պարզաբանումներ չստանալուց դեպքում ՀՀ ՏԿԵՆ միգրացիոն ծառայությունը աշխատանքի թույլտվությունը ուժը կորցրած ճանաչելու որոշման նախագիծը ներկայացնում է Առողջապահական և աշխատանքի տեսչական մարմին՝ դիրքորոշում ստանալու համար։ Աշխատանքի թույլտվությունը համարում է ուժը կորցրած։ Համակարգը ավտոմատացված այդ մասին տեղեկացնում ՀՀ ԱԱԾ-ին և ՀՀ ոստիկանությանը։

*Քայլ 3.*

Աշխատանքյաին պայմանագրի ժամկետը լրանալուց հետո 15-օրյա ժամկետում նոր պայմանագիր չկնքելու դեպքում Համակարգը ավտոմատ ստուգում է օտարերկրացու ՀՀ-ում գտնվելու հանգամանքը՝ կապ հաստատելով ՀՀ ԱԱԾ ՍԷԿՏ համակարգի հետ։ Եթե օտարերկրացին լքել է ՀՀ տարածքը գործը փակվում է և հեռացվում համակարգից։ Եթե օտարերկրացին չի հեռացել ՀՀ-ից համակարգը ավտոմատացված կարգով ստուգում է ՀՀ-ում գտնվելու այլ իրավական հիմքերի ձեռքբերման հանգամանքը՝ կապ հաստատելով ՀՀ բնակչության ռեգիստրի հետ։ Եթե օտարերկրացին չի ստացել համապատասխան կացության կարգավիճակ կամ օրինական բնակվելու այլ հիմք՝ Համակարգը ավտոմատ ծանուցում է ՀՀ ԱԱԾ-ին և ՀՀ ոստիկանությանը խախտման մասին։

1. **Ծրագրի իրականացման ֆինանսավորումը**

Համակարգի տեխնիկական ներդրման համար կպահանջվի մոտ 65 մլն. ՀՀ դրամ, որը իր մեջ ներառում է փորձագետների վարձումը, անհրաժեշտ տեխնիկական միջոցների ձեռքբերումը և ծրագրային ապահովման մշակումը։

Միևնույն ժամանակ սկսած 2022թ. հունվարի 1-ից Համակարգի շահագործման սպասարկման համար (սերվերային հանգույցի սպասարկում և ծրագրային ապահովման սպասարկում) ՀՀ պետական բյուջեից կպանջվի նախնական հաշվարկներով տարեկան 6 մլն ՀՀ դրամ։